
Az izoflurán anesztézia hatása a retina és a vizuális kéreg közti csatoltságra

A retina és az agykéreg között az oszcillációs potenciálok (OP) funkcionális csatoltságot hoznak létre, hasonlóan a kérgi gamma oszcillációs csatoltsághoz. A narkózis egyik lényeges jellemzője a vizuális információfeldolgozás elemeinek szétcsatolása, ami a percepció megszűnéséhez vezet.
Krónikus kísérleteinket felnőtt Sprague-Dawley patkányokon végeztük. Munkánk során arra kerestük a választ, hogy 0,25 Hz-es vizuális ingert alkalmazva, az izoflurán hatására létrejött felszínes- (0,6%) és mély narkózis (1,5%) milyen hatással van a retinális és a kérgi OP-k alakulására. Arra az eredményre jutottunk, hogy a narkózis mélysége nem csak befolyásolja az oszcillációs potenciálok egyes tulajdonságait (amplitúdó, latencia, korreláció), hanem azok pontosan követik a narkózis mélységét, tehát az összecsatoltság „mértékének” tekinthetők. Annak igazolására, hogy nem a retinális OP-k terjedtek át passzívan a cortexre, nátriumcsatorna-blokkoló tetrodotoxint (TTX) adtunk a primer látókéreg felszínére. A TTX megszüntette a kérgi oszcillációs potenciálokat a retina változatlan oszcillációs aktivitása mellett.
Eredményeink felvetik annak a lehetőségét, hogy az oszcillációs potenciálok mérése felhasználható lesz a narkózis ellenőrzésére a humán klinikumban is.



